“Modimolle Monster”: Publiek ondersteun slagofferJohan Kotzé tydens sy eerste hofverskyning. Die foto is deur die gebruiker @ewnreporter op Twitter gelaai. Vroueregte-groepe en betogers sal na verwagting more voor die hof bymekaar kom ter ondersteuning van Johan Kotzé se vervreemde vrou, Ina Bonnette. Kotzé staan tereg op 17 aanklagte van onder meer verkragting, moord, sameswering tot verkragting, ontvoering en aanranding met die doel om ernstig te beseer. Jessica Foord, wat in 2008 deur vier mans verkrag is voor haar pa, het ŉ boodskap van ondersteuning aan Bonnette gestuur. “Jy moet geloof hê in jouself en weet dat Suid-Afrika jou ondersteun. Jy is ŉ baie brawe vrou en ons sal more aan jou dink. My raad aan jou sal wees om kalm te bly in die hof, praat die waarheid en moenie laat sy (Kotzé) se regsverteenwoordigers jou intimideer nie.” Kotzé het glo drie van sy werkers beveel om Bonnette te verkrag en haar liggaam te skend. Hy het glo ook Bonnette se 19-jarige seun, Conrad, doodgeskiet. Kotzé is sowat agt dae na die voorval deur die polisie in hegtenis geneem. Sy drie medebeskuldigdes – Mmapuru Peter Mohlako (34), Andries Paparona Sithole (42) en Sello Frans Mphaka (38) – is dae uitmekaar in hegtenis geneem. Bonnette, wat die media toestemming gegee het om haar naam bekend te maak, het sowat twee weke gelede teruggekeer werk toe nadat sy sielkundige behandeling ontvang het. Inwoners van Nylstroom beplan intussen ŉ fondsinsameling op 3 Maart om Bonette te help met die uitgawes wat sy moet aangaan vir rekonstruktiewe chirurgie. Die koste hiervan beloop glo sowat R70 000.